**30 ש"ח לשעה** היא סדרת דרמה ישראלית שגיבורותיה הראשיות הן שלוש עובדות ניקיון בבניין רב קומות, המחליטות להתאגד, לעקוף את חברת כח האדם שהעסיקה אותן ולהציע את שירותיהן באופן ישיר. יוצרי הסדרה: דוד אופק, יוסי מדמוני וחיים שריר.

הסדרה שודרה בערוץ הראשון. העונה הראשונה שודרה החל מ-21 במאי 2012 ובה 8 פרקים. העונה השנייה החלה להיות משודרת ב-7 במאי 2014.
העונה הראשונה זכתה בפרס האקדמיה הישראלית לטלוויזיה לסדרת הדרמה הטובה ביותר ובפרס הבימוי הטוב ביותר לשנת 2012. הסדרה זכתה בביקורות נלהבות הן על רמת העשייה והן מבחינת תכניה החברתיים והמגדריים. המבקרים קשרו בין הסדרה לבין המגמה החברתית המהפכנית הצעירה בעשור השני של שנות ה-2000. כמו כן ייצגה הסדרה את ישראל בפסטיבל אינפוט בשנת 2013 והוקרנה בקטגוריה המגדרית.

את שיר הנושא של הסדרה, "המהפכה האחרונה", ביצעה להקת האינדי-פּאנק "תיקון חצות" שסולניתה היא סופיה אוסטריצקי, שגילמה בסדרה את דמותה של אירנה.

עלילה
-----

### עונה ראשונה

העלילה מספרת את סיפורן של שלוש נשים קשות יום, שקופות בעיני סביבתן, עובדות ניקיון בחברת כוח אדם, המפוטרות מעבודתן. על מנת לשרוד הן מחליטות לעקוף את המעביד שפיטר אותן, לאחד כוחות ולהציע שירות ללקוחות באופן ישיר. מתוך רצון להמשיך ולשרוד בעיר הגדולה הן קובעות כללי עבודה נוקשים והופכות לקואופרטיב שוויוני. כל אחת תעבוד כפי יכולתה ותקבל לפי צרכיה.

העלילה המרכזית על שלוש נשים המגיעות משלושה מגזרים מרוחקים זה מזה בחברה הישראלית והנאלצות לשרוד ביחד בעולם קשה, מתובלת בסיפוריהן האישיים, אהבותיהן, מצוקותיהן, חיי המשפחה ועוד.

כשהבנות הופכות כבר לחברה מצליחה, הן מחליטות להעסיק בעצמן עובדות. כאן מתרחש שינוי – הבנות הפכו ממנוצלות למעסיקות והן מעסיקות את העובדת החדשה בתנאים פחות טובים משלהן אך טובים בהרבה מהתנאים בשוק.

### עונה שנייה

העונה השנייה ממשיכה את התעצמות הקואופרטיב שבנו הבנות, עד שהוא מאיים להידמות לחברת כח האדם אותה הן עזבו. גיבורות הסדרה הופכות ממועסקות מנוצלות למעסיקות מנצלות, ככל שהן מצליחות יותר.
ועם זאת, וזהו לב ליבה של העונה השנייה, הן מגלות שלמרות שלכאורה זכו בעצמאות כלכלית הן עדיין תלויות בעולם הגברי.
העונה השנייה מתמודדת יותר עם שאלות המגדר, שאלות טבע האדם באשר הוא אדם. האם סולידריות יכולה להיווצר מעמדה של כוח או רק מעמדה של חולשה? האשליה השוויונית מתנפצת ורגעי חמלה מושגים רק ברמה הבין אישית. יחסי נשים גברים מתחדדים כיחסי מנוצל ומנצל. עם זאת הטון של עונה זו אירוני יותר ומלווה בהומור. ברמה הפילוסופית, ממשיכה העונה השנייה את הראשונה בעיסוק בבעיות מוסר מהזווית הנוצרית, המרקסיסטית או היהודית.

יוצרי הסדרה התלוננו שהערוץ הראשון הזניח את הסדרה בעונה השנייה, היא קיבלה תקציב נמוך יותר ושובצה בזמן שידור לא נוח.

הרקע לסדרה
----------

יוסי מדמוני, התסריטאי, החל בכתיבת הסדרה בשנים בין 2005 ל-2006, כאשר כיהן כיו"ר איגוד התסריטאי. הוא התרשם מהצורך לגבש חבורה סולידרית מאנשים שנאבקים על קיומם באופן עצמאי, ובהשראה זו הוא החל בכתיבת התסריט. שבוע לאחר תחילת הצילומים, התחילה המחאה החברתית.

הסדרה מרבה לעסוק בשאלות של אתיקה בעבודה, עוני ועושר, שנאת זרים, ונושאים נוספים הקשורים למוסר, בעיקר השוואה בין מוסר מרקסיסטי למוסר נוצרי.

פרסים
-----

בינואר 2013 זכתה בשלושה פרסים בטקס פרסי הטלוויזיה 2012:

* סדרת הדרמה/מיני סדרת דרמה הטובה ביותר
* הבימוי הטוב ביותר בסדרת דרמה, מיני דרמה וסדרת ילדים ונוער – דוד אופק, שרי עזוז
* התסריט הטוב ביותר בסדרת דרמה, מיני דרמה וסדרת ילדים ונוער – יוסי מדמוני

שחקנים
------

| שחקן/ית | דמות | תיאור |
| --- | --- | --- |
| רותי בורנשטיין | אסנת |  |
| סופיה אוסטריצקי | אירנה |  |
| סמירה סרייה | אמל |  |
| דנה סמוחה | נעמה |  |
| מרינה סמוחה | מרינה |  |
| יעקב בורק | נחמיה כהן-מינץ |  |
| יגאל עדיקא | יוסי |  |
| ולדימיר פרידמן | קוסטה |  |
| קרינה ליטביננקו | הלנה |  |
| לירון בן שלוש | שירה |  |
| אבישי סיון | אבישי |  |
| נטע בר רפאל | מורן |  |
| עירד מ.צ. | אסתר |  |
| מאיסה עבד אלהאדי | נור |  |
| רות גלר | גברת זלינגר |  |
| מורן מרציאנו | משה אברהמיאן |  |
| לירן עצמון | הבעל של שירה |  |
| ישראל בושריקר | אינסטלטור |  |
| סי היימן | שרה זלינגר |  |
| שיבי פרומן | הרב שרעבי |  |
| אלירן מועלם | יוני |  |

קישורים חיצוניים
----------------

ויקישיתוף מדיה וקבצים בנושא **30 ש"ח לשעה** בוויקישיתוף

* "30 ש"ח לשעה", במסד הנתונים הקולנועיים IMDb (באנגלית)
* "30 ש"ח לשעה", באתר אידיבי
* "30 ש"ח לשעה", במסד הנתונים הקולנועיים KinoPoisk (ברוסית)
* "30 ש"ח לשעה", במיזם "אישים" לתיעוד היצירה הישראלית
* עונה שנייה לצפייה ישירה, באתר הערוץ הראשון
* מורן שריר, גיבורות מעמד הפועלים, באתר הארץ, 5 ביוני 2012
* קרן בר לב, עכבר העיר, "30 שקל לשעה": לא בכל מחיר, באתר הארץ, 22 במאי 2012
* אריאנה מלמד, "30 שקל לשעה": בלי לנקות את המצפון, באתר ynet, 8 במאי 2014
* לילך וולך‏, שכר גלובלי: "שלושים שקל לשעה" היא טלוויזיה מוסרית שחשוב לראות, באתר וואלה!‏, 16 במאי 2014
* יוסי מדמוני, אשרי עניי הרוח, באתר "המקום הכי חם בגיהנום", 8 במאי 2014
* ליאת נטוביץ–קושיצקי, טינופת נהדרת: אל תתחמקו מחדרי המדרגות של הטלוויזיה, באתר nrg‏, 14 ביולי 2014
* ג'וני דוב, הסדרה הטובה בטלוויזיה הסתיימה בלי שתרגישו, באתר nrg‏, 17 באוגוסט 2014
* אבי דבוש, 30 ש"ח לשעה. זה מינימאלי, באתר "העוקץ", 17 בנובמבר 2014
* אתר למנויים בלבד דב חנין, מדוע דווקא 30 שקל לשעה?, באתר TheMarker‏, 26 בנובמבר 2014

הערות שוליים
------------

1. ↑  ניב שטנדל, עכבר העיר, מרוממה באהבה: ערוץ 1 מחפש צופים, באתר הארץ, 18 בנובמבר 2011
2. ↑  Forget the Make Up,these Women are on a Mission! Female Leads as Strong Fiction Success Factors, באתר INPUT
3. ↑  גילי איזיקוביץ, יוצרי "30 ש"ח לשעה" מוחים על התנהלות רשות השידור כלפי הסדרה, באתר הארץ, 7 ביוני 2014
4. ↑  מביט אל האופק מאת נטע הלפרין, באתר איגוד התסריטאים, 13 בינואר 2013
5. ↑  גילי איזיקוביץ, חולקו פרסי הטלוויזיה הישראלית, באתר הארץ, 13 בינואר 2013

|  |  |  |
| --- | --- | --- |
| **הקודם**:**2011 – פלפלים צהובים** | **פרס האקדמיה לטלוויזיה - סדרת הדרמה הטובה ביותר 2012 – 30 ש"ח לשעה** | **הבא**:**2013 – שטיסל** |